## Carlos Mazón destaca la política real del Consell “amb mesures normatives, fiscals i socials” per a accelerar la construcció de vivendes

*** Assenyala l’inici de les obres de 50 vivendes per a lloguer assequible al Campello i avança la pròxima construcció de 233 immobles a Sant Joan d’Alacant
* Remarca que “complim amb més de 1.500 vivendes protegides licitades i prop de 600 adjudicades” en el marc del Pla VIU i ressalta mesures com la reducció del 25 % de l’impost de transmissions patrimonials
* Reclama al Govern d’Espanya “la reducció de l’IVA de la vivenda passant del 10 % actual al 4 % per a la compra general, i del 4 % al 0 % per a vivendes de protecció pública”**

**El Campello.**

El president de la Generalitat, Carlos Mazón, ha destacat la política real en matèria de vivenda del Consell “amb mesures normatives, fiscals i socials” per a accelerar la construcció en la Comunitat Valenciana.

Així s’ha pronunciat durant la visita a les obres de construcció de 50 vivendes al Campello, acompanyat per la vicepresidenta primera i consellera de Servicis Socials, Igualtat i Vivenda, Susana Camarero, a on ha assegurat que “ara hi ha una política de vivenda” en la Comunitat Valenciana amb un paquet d’accions que “vam posar en marxa des del primer minut”.

Mazón ha realçat el Pla VIU, al qual s’han adherit més de 300 ajuntaments amb l’objectiu de “mobilitzar sòl públic per a posar en marxa 10.000 vivendes” mitjançant la col·laboració publicoprivada. Al respecte, ha indicat que “en esta legislatura estem avançant amb pas ferm amb més de 1.500 vivendes protegides licitades i prop de 600 adjudicades” en el marc d’este pla.

El cap del Consell ha assenyalat com a exemple d’esta acció la construcció de 50 vivendes per a lloguer assequible al Campello amb una inversió de 6,7 milions d’euros, “una obra que feia massa temps que estava bloquejada” per l’anterior executiu, ha incidit.

El cap del Consell ha ressaltat que estes vivendes del Campello se sumen a les 34 iniciades recentment en el barri alacantí de Rabassa per a lloguer assequible i ha avançat que pròximament “començarà la construcció de 233 nous immobles protegits a Sant Joan d’Alacant”.

Igualment, ha fet referència a la construcció a Alacant de dos edificis per a residència universitària amb 14 vivendes en El Portón i Santa Lucía, amb una inversió de més d’un milió d’euros de la Generalitat. Així mateix, cal indicar la promoció de 32 vivendes de protecció pública en el carrer Ceuta amb una subvenció de prop de 600.000 euros a l’Ajuntament d’Alacant o les obres d’ampliació i rehabilitació del Centre de Recursos per a la Joventut del carrer Centre 14.

**Accions reals per a la legislatura de la vivenda**

Durant la seua intervenció, el president ha recalcat l’aposta del Consell per “la legislatura de la vivenda per a beneficiar la ciutadania amb la construcció d’immobles i polítiques socials” per a facilitar l’accés a la vivenda.

D’esta manera, ha posat en relleu accions de la Generalitat com el nou decret de vivenda de protecció pública que “preveu la reserva del 40 % de les promocions per a jóvens o familiar monoparentals”.

Mazón també ha remarcat “l’ofensiva fiscal que ha desenrotllat el Consell per a facilitar l’accés a la vivenda per a jóvens, famílies monoparentals o nombroses i dones víctimes de violència de gènere”.

Així, ha esmentat la reducció de l’impost de transmissions patrimonials (ITP) en un 25 % per a jóvens que ha passat del 8 % al 6 % i la rebaixa fins al 3 % el tipus superreduït per a famílies nombroses, monoparentals, persones amb discapacitat i víctimes de violència de gènere, “una mesura que ha beneficiat més de 20.000 declarants”, ha indicat Mazón.

Així mateix, ha defés la bonificació del 99 % de l’impost de successions i donacions que ha permés “posar a disposició del mercat més vivendes” i ha assenyalat que “el principal objecte de successió familiar” és este actiu.

El president també s’ha referit a la posada en marxa d’una línia d’avals per a facilitar el crèdit a persones d’entre 18 i 45 anys perquè puguen accedir a préstecs de fins al 95 % del valor de la primera vivenda.

A més, en l’àrea social ha destacat l’augment d’un 40 % del Bo Lloguer jove per a arribar a més del 90 % dels sol·licitants, les ajudes al lloguer en el 2024 que “per primera vegada han arribat al 100 % dels sol·licitants” i les ajudes de fins a 10.000 euros per a l’adquisició de vivendes per a jóvens en municipis de menys de 10.000 habitants.

Finalment, el cap del Consell ha reclamat al Govern d’Espanya la reducció de l’IVA de la vivenda per a passar del 10 % actual al 4 % per a la compra general, i del 4 % al 0 % per a immobles de protecció pública perquè “els que més necessiten una vivenda pública són els col·lectius més vulnerables”.

**Característiques de les vivendes del Campello**

Esta promoció al Campello comptarà amb 50 vivendes situades en l’avinguda Ausiàs March, dos de les quals són accessibles per a persones amb mobilitat reduïda/amb discapacitat auditiva i la reserva d’un 50 % per a jóvens. L’edifici disposarà de huit pisos amb tres habitacions, 34 amb dos habitacions i altres huit amb una habitació i compta amb finançament dels fons europeus Next Generation.

L’edifici, que es desenrotlla sobre una superfície de 975 metres quadrats titularitat de l’Entitat Valenciana de Vivenda i Sòl (EVha), tindrà dos plantes d’aparcament de vehicles i hi haurà un total de 26 trasters. En les zones comunes lliures de parcel·la, es preveu, entre altres iniciatives un aparcabicis.

Fecha: 18/06/2025